Touhula-päiväkotien viestintäjohtajan mukaan vanhempia on informoitu tapahtuneesta. Hänen mukaansa videolle tallentunutta käytöstä ei hyväksytä yhdeltäkään työntekijältä.

Päiväkotiyritys myöntää, ettei toiminta videolla ole asianmukaista.

Päiväkodin työntekijä retuutti lapsia kadulla Vantaalla. Lisäksi työntekijä komensi lapsia ilkeänoloisesti ja jopa huusi näille. Tapahtumat tallentuivat videoille.

Videot kuvannut vantaalainen mies oli kotonaan kello kymmenen aikaan keskiviikkoaamuna, kun hän kuuli kadulta huutoa. Mies ei halua nimeään julkisuuteen.

– Istuskelin kotona ovet ja ikkunat kiinni. Yhtäkkiä kadulta kuului huutelua.

Vaikeuksia jonon muodostamisessa

Mies havaitsi, että kadulla kulkee nainen ja ryhmä päiväkotilapsia. Osalla lapsista oli yllään heijastinliivit. Ryhmä oli matkalla lähistöllä olevaan Touhula Hiekkaharjun päiväkotiin ja valmistautui ylittämään suojatien.

Osa lapsista ei päiväkodin työntekijän mielestä kävellyt ja asettunut jonoon tarpeeksi nopeasti. Nainen muun muassa retuutti lapsia vaatteista ja puhui näille varsin kovaan sävyyn, välillä jopa huutaen.

Mies kuvasi naisen käytöstä videolle. Mies piti naisen toimintaa erittäin epäasiallisena. Miehen mukaan lapset käyttäytyivät kiltisti ja nainen huusi lapsille ilman syytä.

Naisen äänensävy muuttui, kun ryhmä lähestyi päiväkodin portteja, mies kertoo.

Mies on yrittänyt saada tiedon tapahtuneesta lasten vanhemmille.

Touhula vastaa: ”Emme hyväksy”

Iltalehti tavoitti päiväkodin johtajan, joka ei halunnut kommentoida tapausta. Hän sanoi, että asiaa kommentoi Touhula-päiväkotien viestintäjohtaja Ossi Ahto.

Ahto kertoo nähneensä yhden Vantaan keskiviikkoiseen tapaukseen liittyvän videon, jossa päiväkodin lapsiryhmä on kävelyllä päiväkodin ulkopuolella kävelytiellä.

– Ryhmän mukana ollut työntekijä on kovaäänisesti käskenyt näitä lapsia menemään jonoon, kun siinä on muutama lapsi ikään kuin on erkaantunut jonosta. Sen jälkeen, kun lapset eivät ole aivan välittömästi menneet jonoon, niin työntekijä on siirtänyt sitten kahta lasta hihasta vetäen siihen jonomuotoon, Ahto kertoo.

Hänen käsityksensä mukaan kyse oli noin 3-vuotiaiden lasten ryhmästä.

Onko videoilla nähtävä käytös mielestänne ammattimaista toimintaa?

– Tämä ei missään nimessä ole toimintatapa, jota meillä tulisi harjoittaa. Eli ei ole ammattimaista toimintaa. Me emme hyväksy tämäntyyppistä toimintaa yhdeltäkään työntekijältämme.

Millaisiin toimiin asian tiimoilta on ryhdytty?

– Olemme laittaneet tästä asiasta viestiä kaikille asiaan liittyvien lasten vanhemmille. Olemme kertoneet, mitä on tapahtunut. Olemme myös kertoneet siinä yhteydessä, että voimme näyttää nähtävillämme olleen videon vanhemmille paikan päällä päiväkodissa. Emme aio lähettää tai jakaa videota ihan lasten ja työntekijän yksityisyyden turvaamiseksi. Olemme olleet yhteydessä myös Vantaan kaupunkiin asiasta ja kertoneet, että tällainen asia on aamupäivällä tapahtunut.

Onko tapahtuneesta keskusteltu työntekijän kanssa?

– Työntekijän kanssa on käyty vakava keskustelu asiasta, ja jatkossa katsotaan, miten hänen kanssa edetään.

Ahto toteaa, että videolla nähtävä toiminta ei ole yleistä Touhulan työntekijöiden keskuudessa. Hän ei ole aiemmin kuullut yhdestäkään vastaavasta tapauksesta.

Touhulan verkkosivuilla kerrotaan, että yritys on Suomen suurin yksityinen päiväkotiketju. Sillä on yli 170 päiväkotia. Touhula Hiekkaharjua kuvaillaan liikuntapäiväkodiksi.